Rīgā

10.11.2020

**Lēmums Nr. 5-02/16**

**par ietekmes uz vidi novērtējuma procedūras piemērošanu**

**Adresāts:**

VAS *“Latvijas Valsts ceļi”*, reģistrācijas numurs 40003344207, adrese: Gogoļa iela 3, Rīga, LV – 1050; elektroniskā pasta adrese: lvceli.lv@lvceli.lv (turpmāk – Ierosinātāja).

**Paredzētās darbības nosaukums:** esošā divu joslu autoceļa A4 Rīgas apvedceļš (Baltezers – Saulkalne) posma pārbūve par ātrgaitas autoceļu (turpmāk – Paredzētā darbība).

**Paredzētās darbības iespējamā norises vieta:**

Garkalnes, Ropažu, Salaspils un Stopiņu novadi (turpmāk – Darbības vieta).

**Īss paredzētās darbības raksturojums, faktu konstatācija un apsvērumi lēmuma satura noteikšanai:**

1. Ierosinātāja ar 2020. gada 21. oktobra iesniegumu Nr. 2.1/14604 (turpmāk – Iesniegums) ir vērsusies ietekmes uz vidi novērtējuma procedūras uzsākšanai Vides pārraudzības valsts birojā (turpmāk – Birojs).
2. Autoceļa A4 Rīgas apvedceļš Baltezers – Saulkalne posma pārbūveiuzskiču projekta risinājumu pamata[[1]](#footnote-1) laika posmā no 2006. - 2007. gadam tika veikta ietekmes uz vidi novērtējuma (turpmāk – arī IVN) procedūra. IVN noslēgumā Birojs 2007. gada 12. martā izsniedza atzinumu par sagatavoto IVN ziņojumu. Tomēr tā kā likuma “*Par ietekmes uz vidi novērtējumu*” (turpmāk - Novērtējuma likums) 20. panta vienpadsmitajā daļā noteiktajā termiņā netika saņemti skarto pašvaldību akcepta lēmumi par paredzēto darbību[[2]](#footnote-2) un 2012. gadā tika veikta 2006. gadā apstiprinātā skiču projekta risinājumu aktualizācija un papildus detalizācija (jaunie inženierbūves risinājumi skar papildus teritorijas, un tie atšķiras no iepriekš izstrādātajiem), Ierosinātājaaktualizētajam autoceļa A4 pārbūves projektam uzsāka jaunu IVN procedūru. IVN procedūra tika uzsākta 2017. gada 3. februārī ar Ierosinātājas – VAS *“Latvijas Valsts ceļi”* iesniegumu Birojam, uz kā pamata Birojs 2017. gada 21. februārī pieņēma lēmumu Nr. 35 par IVN procedūras piemērošanu. IVN Paredzētajai darbībai piemērots un veikts kā Novērtējuma likuma 4. panta un 1. pielikuma *“Objekti, kuru ietekmes novērtējums ir nepieciešams”* 11.prim punkta objektam – esošu divu vai mazāk joslu ceļu paplašināšana par četru vai vairāk joslu ceļiem, ja paplašinātā autoceļa posms ir 10 km garš vai garāks. Birojs 2018. gada 29. novembrī izdeva Atzinumu Nr. 5-04/16 *“par Rīgas apvedceļa A4 Baltezers – Saulkalne posma ~0,3 km līdz ~18,9 km pārbūves ietekmes uz vidi novērtējuma ziņojumu”*.
3. Saskaņā ar Iesniegumu:
	1. Paredzētās darbības ietvaros plānota esošā divu joslu autoceļa A4 Rīgas apvedceļš (Baltezers – Saulkalne) posma 20,5 km garumā pārbūve par ātrgaitas ceļu ar divām brauktuvēm (četras braukšanas joslas, normālprofils NP 26) ar atļauto braukšanas ātrumu - 130 km/h, izņemot vietas, kur tas objektīvu apstākļu dēļ nav iespējams, vai kur satiksmes drošības dēļ ir nepieciešams samazināts ātrums. Autoceļam plānoti divlīmeņu ceļumezgli ar visiem nozīmīgākajiem autoceļiem (pārsvarā ar valsts galvenajiem un valsts reģionālajiem autoceļiem). Vietējo satiksmi plānots organizēt pa zemākas kategorijas autoceļiem, pieslēdzot tos pamattrasei divlīmeņu mezglos. Ceļu mezglu konfigurācija un paralēlo ceļu izvietojums tiks precizēts. IVN gaitā tiks izstrādātas alternatīvas ātrgaitas ceļa prasībām (piemēram, mezglu zonās).
	2. Autoceļa A4 tuvumā nav īpaši aizsargājamo dabas teritoriju. Saskaņā ar Dabas aizsardzības pārvaldes uzturēto dabas datu pārvaldības sistēmu *“Ozols”* tuvākā īpaši aizsargājamā dabas teritorija, kas ir arī *Natura 2000* teritorija– dabas liegums “Lielā Baltezera salas” atrodas ~ 2 km attālumā no Darbības vietas.
	3. Autoceļa trase daļēji atradīsies dzelzceļa *Rail Baltica* trases tiešā tuvumā.
4. Birojs, izvērtējot Iesniegumā sniegto informāciju, secina, ka:
	1. Likuma *“Par ietekmes uz vidi novērtējumu”* (turpmāk – Novērtējuma likums) 7. pants noteic, ka paredzētās darbības, kas minētas Novērtējuma likuma 4. panta pirmās daļas 1. punktā, ierosinātāji piesaka kompetentajai institūcijai jeb Birojam (Novērtējuma likuma 6. panta pirmā daļa).
	2. Ierosinātājas paredzētajām darbībām šajā ceļu posmā ar daļēji atšķirīgajiem risinājumiem jau divas reizes veikta ietekmes uz vidi novērtējuma procedūra, kuras rezultātā 2007. gada 12. martā un 2018. gada 29. novembrī Birojs izdevis atzinumu. Pirmajā gadījumā Novērtējuma likuma 20. panta vienpadsmitajā daļā noteiktajā termiņā netika saņemti skarto pašvaldību akcepta lēmumi par paredzēto darbību, bet otrajā gadījumā IVN tika veikts divu joslu ceļa paplašināšanai par četru joslu ceļu, neparedzot to kā ātrsatiksmes ceļu.
	3. Konkrētajā gadījumā Paredzētajai darbībai ir paredzētas būtiskas izmaiņas, daļēji koriģēti iepriekš paredzēto darbību tehniskie risinājumi, proti, paredzēta esošā divu joslu autoceļa pārbūve par ātrsatiksmes ceļu ar atļauto braukšanas ātrumu - 130 km/h. Plānotajiem risinājumiem IVN nav veikts.
	4. Novērtējuma likuma 4. panta pirmās daļas 1. punkts noteic, ka ietekmes uz vidi novērtējums ir nepieciešams paredzētajām darbībām, kas saistītas ar šī likuma 1. pielikumā minētajiem objektiem. Novērtējuma likuma 1. pielikuma 11. punkts noteic, ka to objektu vidū, kam ietekmes uz vidi novērtējums ir nepieciešams, ir *“jaunbūvējamas automaģistrāles un ātrsatiksmes autoceļi”.*
	5. Paredzētā darbība ir esošā divu joslu autoceļa ~ 20,5 km garumā pārbūve par ātrsatiksmes ceļu ar atļauto braukšanas ātrumu - 130 km/h. Ņemot vērā minēto, ietekmes uz vidi novērtējums Paredzētajai darbībai ir nepieciešams saskaņā ar Novērtējuma likuma 4. panta pirmās daļas 1. punktu.
5. Ievērojot Paredzētās darbības apjomu un mērogu, saskaņā ar Novērtējuma likuma 15. panta otro daļu Birojs pieprasa organizēt sākotnējās sabiedriskās apspriešanas sanāksmi. Saskaņā ar Novērtējuma likuma 15. panta pirmajā daļā noteikto, *“ja ir saņemts kompetentās institūcijas lēmums, ka veicams paredzētās darbības ietekmes novērtējums, ierosinātājs vismaz vienā pašvaldības izdotajā laikrakstā vai citā vietējā laikrakstā publicē paziņojumu par paredzēto darbību un sabiedrības iespēju iesniegt rakstveida priekšlikumus par šīs darbības iespējamo ietekmi uz vidi, kā arī individuāli informē tos nekustamo īpašumu īpašniekus (valdītājus), kuru nekustamie īpašumi robežojas ar paredzētās darbības teritoriju. Ierosinātājs minēto paziņojumu ievietošanai mājaslapā internetā elektroniski iesniedz kompetentajai institūcijai un pašvaldībai, kuras administratīvajā teritorijā tiek plānota paredzētā darbība.”*
6. Novērtējuma likuma 16. panta pirmā daļa paredz, ka pēc ierosinātāja rakstveida pieprasījuma kompetentā institūcija, kas konkrētajā gadījumā ir Birojs, izstrādā un nosūta ierosinātājam programmu, kas ietver prasības attiecībā uz informācijas apjomu un detalizācijas pakāpi, kā arī ietekmes novērtējuma turpmākai veikšanai nepieciešamo pētījumu un organizatorisko pasākumu kopumu. Savukārt Ministru kabineta 2015. gada 13. janvāra noteikumu Nr. 18 *“Kārtība, kādā novērtē paredzētās darbības ietekmi uz vidi un akceptē paredzēto darbību”* 29. punkts noteic, ka paredzētās darbības ierosinātājs rakstisku pieprasījumu par programmas izstrādāšanu iesniedz Birojā ne agrāk, kā pēc paziņojuma par sākotnējo apspriešanu publicēšanas atbilstoši šo noteikumu 22.1. apakšpunktam.

**Izvērtētā dokumentācija:**

Ierosinātājas 2020. gada 21. oktobra iesniegums Nr. 2.1/14604 ar pielikumiem, Biroja Atzinums Nr.3. *“Par autoceļa A4 Rīgas apvedceļa (Baltezers – Saulkalne) posma no krustojuma ar autoceļu A2 (0,0 km) līdz 19,0 km rekonstrukcijas ietekmes uz vidi novērtējuma noslēguma ziņojumu”*, Biroja Atzinums Nr. 5-04/16 *“par Rīgas apvedceļa A4 Baltezers – Saulkalne posma ~0,3 km līdz ~18,9 km pārbūves ietekmes uz vidi novērtējuma ziņojumu”,*  Ziņojums.

**Lēmums:**

Piemērot VAS *“Latvijas Valsts ceļi”* (reģistrācijas Nr. 40003344207) Paredzētajai darbībai – esošā divu joslu autoceļa A4 Rīgas apvedceļš (Baltezers – Saulkalne) posma pārbūvei par ātrgaitas autoceļu – ietekmes uz vidi novērtējuma procedūru.

**Lēmuma pieņemšanas pamatojums:**

Novērtējuma likuma 4. panta pirmās daļas 1. punkts, 20. panta vienpadsmitā daļa, 22. panta pirmā un otrā daļa, Novērtējuma likuma 1. pielikuma 11. punkts.

Direktors (*paraksts*\*) A. Lukšēvics

\* *Dokuments ir parakstīts ar drošu elektronisko parakstu*

Lēmums izsūtīts arī:

* Garkalnes novada pašvaldībai.
* Ropažu novada pašvaldībai.
* Salaspils novada pašvaldībai.
* Stopiņu novada pašvaldībai.
* Valsts vides dienesta Lielrīgas reģionālajai vides pārvaldei.
1. Atbilstoši 2018. gada 17. augusta ietekmes uz vidi novērtējuma ziņojumam *“Rīgas apvedceļa A4 Baltezers – Saulkalne posma ~0,3 km līdz ~18,9 km pārbūves ietekmes uz vidi novērtējuma ziņojuma aktuālā versija*” (turpmāk - Ziņojums). [↑](#footnote-ref-1)
2. Novērtējuma likuma 20. panta vienpadsmitā daļa noteic, ka *“Atzinums par ziņojumu ir spēkā trīs gadus. Ja šajā laikā netiek pieņemts šā likuma 21. pantā minētais paredzētās darbības akcepts, veicams jauns ietekmes novērtējums”.* [↑](#footnote-ref-2)